Pocs canvis en el rànquing dels llibres més venuts a una setmana de Sant Jordi. Segons les darrers dades del Gremi de Llibreters (corresponents a la setmana del 10 al 16 d’abril) la ficció en català segueix dominada per les novetats de Xavier Bosch, Jaume Cabré i Pilar Rahola. La diferència respecte la setmana anterior és que ‘Nosaltres dos’ (Columna), de Bosch, desplaça ‘Quan arriba la penombra’ (Proa), de Cabré, al primer lloc del rànquing.  En no ficció, Carles Capdevila es manté en la primera posició, ‘La gran teranyina’ (Periscopi) de Roger Vinton puja a la segona i ‘Taula i barra’ (Libros de La Vanguardia), de Quim Monzó, s’incorpora a aquest podi provisional. En castellà, Fernando Aramburu segueix encapçalant una setmana més les vendes amb ‘Patria’ (Tusquets), mentre els ’50 palos’ (Planeta) de Pau Donés passen a liderar les vendes de no ficció.  A pocs dies de la diada de Sant Jordi, i segons les dades de LibriData obtingudes de 153 llibreries catalanes, la ficció en llengua catalana segueix liderada per la tríada Bosch, Cabré, Rahola. Això sí, la darrera novel·la de Xavier Bosch, ‘Algú com tu’, puja una posició respecte la setmana anterior i se situa en el primer lloc, desplaçant Jaume Cabré a la segona posició.  En l’apartat de vendes de gèneres de no ficció trobem novament el recull d’articles de Carles Capdevila escrits per al diari ‘Ara’, ‘La vida que aprenc’, publicat ara fa poc més de tres setmanes. El segueix ‘La gran teranyina’, de Roger Vinton (pseudònim sota el qual s’amaga l’autor), que manté una trajectòria ascendent. I en tercer lloc es col·la el llibre de recull d’articles de temes gastronòmics de Quim Monzó a ‘La Vanguardia, ‘Taula i barra’.  Sorprenentment, desapareix del rànquing dels deu més venuts ‘La República possible’, d’Antonio Baños, que fa quinze dies figurava en la segona posició.  En castellà, la novel·la més venuda segueix portant la signatura de l’escriptor basc Fernando Aramburu, amb ‘Patria’ (Tusquets). Gairebé vuit mesos després de la seva publicació, l’obra continua liderant el rànquing per davant de novetats editorials i altres noms de prestigi com Javier Cercas i ‘El monarca de las sombras’ (Random House) -que puja de la cinquena a la segona posició- o David Trueba, que amb ‘Tierra de campos’ (Anagrama) es col·la al tercer lloc.  I en no ficció, es produeix un lleuger desplaçament del llibre més venut fa dues setmanes, ‘Hijos del Nilo’ (Península) del periodista Xavier Aldekoa (ara tercer), en benefici de Pau Donés i les seves reflexions vitals de ’50 palos’ (Planeta). ‘El libro de Gloria fuertes’ (Blackie Books)  segueix sent el segon títol de no ficció en castellà més venut.  Quant a la literatura infantil i juvenil, el llibre en català amb més vendes de l’última setmana torna a ser ‘La llegenda de Sant Jordi’ (Estrella Polar), d’Emma Martínez. El mateix passa en castellà, amb la primera posició per al còmic ‘La màscara del troll’ (Temas de hoy), del ‘youtuber’ elRubius.

Summary: Xavier Bosch i Carles Capdevila, els més venuts en català a una setmana de Sant Jordi


El pintor Jaume Muxart ha mort als 96 anys d'edat, tal com ha informat aquest divendres la seva família. Nascut a Martorell el 3 de juliol de 1922, va ser escollit membre de la Reial Acadèmia Catalana de Belles Arts de Sant Jordi, l'any 1990; ha estat guardonat amb els premis ENIT de San Vito (Roma), l'any 1955; Torres García, el 1957; Juan Gris, el 1959. També va rebre al llarg de la seva carrera la medalla d'honor de la Primera Biennal de l’Esport l'any 1967, la Medalla d’Or 'Señal 68', l'any 1970, així com els premis Ciutat de Barcelona (1971) i Quadern de la Fundació dels Amics de les Arts de Sabadell (1995). Al març del 2011 va ser inaugurat a Martorell el Muxart Espai d’Art I Creació Contemporanis a la Casa Par destinat a la conservació i l’exposició de l’obra de l’artista, i també a la seva activitat pictòrica.    Format a l’Escola de Belles Arts de Barcelona (1940), va obtenir el professorat el 1945. Deu anys després, va formar el grup Grup Taüll amb Marc Aleu i Socies , Modest Cuixart i Tàpies , Josep Guinovart i Bertran ,Jordi Mercadé i Farrés , Antoni Tàpies i Puig i Joan-Gabriel Tharrats i Vidal. Va exposar per primer cop el 1947 en una col·lectiva a Barcelona i l’any següent va participar en l’Exposició Nacional de Belles Arts de Madrid. L’any 1959 va participar a la V Biennal de São Paulo. Posteriorment va exposar a Barcelona (Sala Gaspar, 1957 i 1988, Sala Dau al Set, 1981, 1984) i a Estocolm, Londres, Copenhaguen, Madrid i altres ciutats europees, i també als EUA. Entre les seves exposicions monogràfiques cal esmentar 'De Muxart a Van Gogh. Recreacions' (1990), 'New York. Pintures' (1992), 'Montserrat' (1998), 'Big Bang' (2003), a més d’una extensa “Antològica” (2005).

Summary: Mor el pintor Jaume Muxart als 96 anys


El conseller d'Acció Exterior, Relacions Institucionals i Transparència, Alfred Bosch, assegura que el judici de l'1-O "no ajuda a seguir el camí del diàleg". En una entrevista al programa de ràdio 'Newshour' de la BBC des de Londres, Bosch ha afirmat aquest divendres que el judici no s'hauria de celebrar perquè no hi ha "base" per a les acusacions. Segons ha defensat, el dia del referèndum no hi va haver violència "per part del Govern o els ciutadans". Amb tot, no ha descartat que pugui acabar en sentències "dures" i ha advertit que el procés judicial "serà llarg". El conseller també ha afirmat que és un judici "polític" i s'ha queixat de "l'actitud" dels jutges espanyols, que és "diferent" en comparació a la d'altres justícies europees. A preguntes del periodista James Menendez, Bosch ha negat que hi hagi una "supremacia" en l'independentisme català. "No es pot parlar de supremacia quan tenim gent a a la presó", ha reblat, insistint també en la "repressió". "No som millors que cap altra nació però tampoc som menys, tenim dret a decidir si volem seguir sent part d'Espanya o no", ha reivindicat. En aquest sentit, ha apel·lat la comunitat europea i internacional per "poder exercir" el dret a l'autodeterminació. "No ens penedim d'haver votat, el que es va acordar a Escòcia és el que hauria de passar a Catalunya", ha remarcat Bosch, sobre l'1-O i la possibilitat d'un referèndum pactat amb l'Estat. Per últim, preguntat per Menendez per si creu que veurà la independència, Bosch ha respost: "Espero que sí, no em rendeixo amb les meves idees i el Govern tampoc". A més, ha indicat que l'independentisme "ha crescut en els últims anys" i veu "inevitable" que es produeixi si Espanya segueix "cometent errors".

Summary: Bosch diu a la BBC que el judici de l'1-O "no ajuda a seguir el camí del diàleg" i avisa que "serà llarg"


L'equip de govern de Figueres ha aprovat demanar l'ampliació de la declaració de zona turística a tota la ciutat amb el suport del PP i de Ciutadans. Els grups d'ERC, la CUP, el PSC i Compromís hi han votat en contra i han criticat durament la mesura. L'aprovació ha coincidit amb una concentració convocada pel sindicat CCOO a les portes de l'Ajuntament, que ha aplegat una cinquantena de persones. Els concentrats han cridat consignes a favor de la conciliació laboral i familiar i han assistit el ple, on s'han viscut alguns moments de tensió. Una treballadora d'una gran superfície de Vilatenim, l'Àngela Isern, ha afirmat durant la protesta que fins ara la mesura no ha funcionat al centre de la ciutat i que només perjudicarà al personal de les grans companyies. El regidor de Promoció Econòmica, Manuel Toro, ha defensat la iniciativa i l'ha qualificat "d'oportunitat". Figueres ha donat i vistiplau a la petició per demanar que s'ampliï a tota la ciutat la declaració de municipi turístic. L'equip de govern (PDeCAT i els dos regidors no adscrits) han comptat amb el suport del PP i Ciutadans per tirar endavant la sol·licitud, que ara s'enviarà a la Direcció General de Comerç de la Generalitat.  La mesura, però, ha topat amb l'oposició d'ERC, la CUP, el PSC i Compromís d'Esquerres, que hi han votat en contra i han criticat durament la proposta. De fet, la CUP ha demanat que el punt de l'ordre del dia quedés sobre la taula i l'equip de govern ha fet un recés per debatre-ho, però, finalment, s'ha tirat endavant.  I és que no només part de l'oposició s'hi ha manifestat en clarament en contra sinó que, a més, una cinquantena de persones s'han concentrat a les portes de l'Ajuntament per protestar. La mobilització, convocada per CCOO, ha aplegat diversos treballadors d'establiments i grans superfícies que creuen que la mesura anirà en detriment dels seus drets i la conciliació laboral i familiar.  Els manifestants han assistit també al ple mostrant una pancarta a favor de la conciliació i s'han viscut diversos moments de tensió quan han increpat a alguns dels grups favorables, com el PP, i han intentat intervenir-hi.  El regidor de Promoció Econòmica, Manuel Toro, l'ha defensat i l'ha qualificat "d'oportunitat". Toro ha dit, a més, que les dades econòmiques de les quals disposen ho avalen i s'ha compromès a vetllar perquè es respectin els drets laborals dels treballadors.  Des de l'oposició, la portaveu d'ERC, Agnès Lladó, ha assegurat que es tracta d'una mesura "nefasta" per a la ciutat i pel "conjunt de treballadors". Lladó també ha dit que creuen que es tracta d'una decisió "precipitada" i que no s'ha consensuat amb el sector.  Per la seva banda, el portaveu de la CUP, Toni García, ha dit que amb la mesura s'aconseguirà que el petit comerç tanqui, que no es crearan nous llocs de treball i que els que hi ha seran més precaris.  El portaveu del PSC, Pere Casellas, també s'hi ha oposat afirmant que "obeeix a una improvisació" i el regidor de Compromís, Òscar Vergés, ha argumentat que s'afavorirà a les grans empreses en detriment dels treballadors.   Els treballadors, en contra Durant la concentració, el representant de CCOO, Josep Maria Montalbán, ha  afirmat que comportarà un empitjorament de les condicions de treball dels empleats de les empreses de la zona i ha recordat que al centre, on s'aplica des del 2012, no ha funcionat.  Una treballadora d'una gran superfície de Vilatenim, Àngels Isern, ha recordat que els diumenges són els únics dies que tenen festa i poden estar amb la família i que econòmicament no els beneficiarà. Sobre la possibilitat de noves contractació, Isern ha dit que "les grans empreses contracten per volum de vendes, però aquí comprarà la mateixa gent".  La liquidació del pressupost de 2018 D'altra banda, l'equip de govern ha donat compte al ple de la liquidació del pressupost del 2018, que s'ha tancat amb un romanent positiu de 3.797.612,98 euros i un endeutament del 47,55%. El regidor Manuel Toro ha dit que hauran de mantenir la contenció de la despesa però que el nivell d'endeutament és "assumible" i que els permetrà seguir fent inversions.

Summary: Figueres aprova demanar que s'ampliï la declaració de municipi turístic a tota la ciutat


El cap de llista d'En Comú Podem per Tarragona a les eleccions del 20-D, Fèlix Alonso, ha posat com a exemple Altafulla, d'on és alcalde, com a "municipi del canvi", en què "durant aquests anys hem demostrat allò que volem fer". Entre altres, ha posat de manifest que és una població on "cap família s'ha quedat desnonada ni abandonada, ni cap nen sense beca menjador", i ha assenyalat que "aquesta és la política que s'ha de fer des d'Espanya, des de Tarragona i des de Catalunya". Una política, ha afirmat, que cal demostrar "amb fets", i ho ha exemplificat indicant que a Altafulla s'ha gastat el 10% de les inversions en l'arranjament d'un carrer, tal com va resultar d'una votació ciutadana. El candidat ha dit que "mentre altres municipis es distingeixen pel 3%, nosaltres ens distingim pel 5%", en referència a l'anunci que els barcelonins decidiran la destinació del 5% de la inversió municipal. En aquest sentit, ha celebrat que "nosaltres això ja ho hem fet", i és que en els darrers anys Altafulla ha obert processos participatius per decidir on van una part dels diners del consistori. En el cas d'enguany, un 10% de la inversió ha servit per arranjar un carrer, les obres del qual s'acabaran en breu. "Les coses no són fàcils", ha reconegut, "perquè primer has de votar i després s'han de fer". "Trigues un any", ha afirmat, i ha etzibat que "hi ha gent que vol arribar a la independència en nou mesos, però fer un carrer costa un any". Per tot plegat, ha incidit Alonso, "els municipis del canvi han d'arribar també a les Corts, perquè és l'única forma de rescatar la gent". També ha posat en valor el fet que a Altafulla no hi ha cap família que s'ha quedat desnonada, abandonada o sense aigua quan no té recursos, ni cap nen sense beca menjador. "Totes aquestes coses nosaltres les portem fent anys", ha manifestat. "Considerem que som un exemple, com avui ja ho és també la Corunya, Barcelona o Madrid", ha conclòs. Alonso ha fet aquestes declaracions en una calçotada amb un centenar de membres i simpatitzants de la seva formació, a l'ermita de Sant Antoni d'Altafulla.

Summary: Fèlix Alonso posa Altafulla com a exemple de "municipi del canvi"


El director del Centre de Coordinació d'Alertes i Emergències Sanitàries, Fernando Simón, ha aclarit que a partir del dissabte 2 de maig serà compatible practicar esport i passejar amb els infants. "Si una persona surt a fer esport pel matí i després és el pare que va a fer una passejada amb el nen a la tarda, entenc que no hi ha cap tipus d'incompatibilitat", ha comentat Simón. "Són activitats diferents i, per tant, es poden fer una i altra", ha continuat el director del Centre de Coordinació d'Alertes i Emergències. En paral·lel, Simón ha demanat una mica de "lògica, sensatesa i sentit comú" als ciutadans. "Les franges horàries no es fan per atrapar i multar la gent, sinó per controlar l'epidèmia", ha recordat el coordinador de Sanitat.

Summary: Fernando Simón: "És compatible fer esport al matí i passejar amb els nens a la tarda"


La capital d'Osona va registrar 385 furts durant els primers nou mesos de l'any, un 14,9% més que en el mateix període de l'any passat, segons estadístiques del Ministeri d'Interior. El capítol de furts és el més elevat del total d'infraccions penals, que van pujar fins a les 1.472, un 23,5% més. Per altra banda, també augmenten els delictes per tràfic de drogues, d'1 a 5, les sostraccions de vehicle, de 9 a 18, i les agressions sexuals amb penetració, de 3 a 4. Durant aquest període, s'ha produït un assassinat consumat i un intent d'homicidi. L'únic capítol de delictes que disminueix és el robatoris amb força en domicilis i, de moment, se n'han produït 62, tres menys que l'any passat.

Summary: Vic registra 385 furts durant els primers nous mesos de l'any, un 14,9% més que el 2017


Aquest dijous en vigor la nova Llei de regulació del funcionament de les seccions de crèdit de les cooperatives agràries catalanes. El DOGC publica aquest dijous la llei, que va ser aprovada per unanimitat de totes les forces polítiques en la votació al Ple del Parlament del passat 17 de maig. A més de modificar i modernitzar la llei fins ara en vigor, que datava del 1998, incorpora novetats rellevants sobre el Decret llei aprovat el 17 de maig de 2016. Així, consolida el fons cooperatiu de suport a les seccions de crèdit amb més mesures d’autocontrol del sector amb la finalitat de donar estabilitat al sector, fer sostenible l'activitat productiva futura d'aquest tipus d'empreses i protegir els socis. La nova llei també introdueix noves mesures per potenciar la professionalització de les seccions de crèdit i augmentar la seva transparència vers als cooperativistes. El Departament de la Vicepresidència i d'Economia i Hisenda destaca que la nova llei és el resultat del consens entre el sector cooperatiu agrari i els partits polítics. Subratlla que el nou text reforça el model de les seccions de crèdit com a suport financer de l’activitat agroindustrial de les cooperatives i consolida el fons cooperatiu de suport a les seccions de crèdit, creat tot just fa un any pel Decret llei.   Amb el fons, la llei cerca la salvaguarda del cooperativista i dota al sector d’un nou instrument per facilitar suport financer a aquelles cooperatives que, en assemblea, pactin la liquidació de la seva secció de crèdit amb el retorn dels fons gestionats a llurs titulars i, d’aquesta manera, es preservin els interessos dels socis. Segons indica el Departament, l’objectiu final va en la línia d’altres actuacions del Govern per reestructurar el sector, reforçar i millorar el seu funcionament, i contribuir a potenciar l’activitat del món agrari i per extensió de l’entorn rural.   En aquest sentit, les cooperatives que tenen secció de crèdit participen en aquest fons, que es nodreix amb aportacions obligatòries de cadascuna d’aquestes entitats. Les aportacions que han de destinar equivalen, com a mínim, al 3% dels fons dels socis que gestiona cada secció de crèdit. La nova norma també manté mecanismes per assegurar que el fons sempre disposi de liquiditat per donar resposta a les necessitats de les cooperatives associades.   Major salvaguarda dels recursos del fons   La llei introdueix majors mecanismes d’autocontrol en l’atorgament de les actuacions del fons amb l’objectiu de procurar la salvaguarda dels seus recursos. En aquest sentit, demana aprofundir en el pla de viabilitat de l’entitat que ha de rebre el suport i en el seu seguiment posterior. També abarateix la seva gestió, carregant les despeses de les actuacions a les cooperatives receptores. A més, la nova regulació no contempla incorporar les actuacions fetes pel sector al Fons en els darrers cinc anys, com es preveia en el Decret llei.   El fons cooperatiu de suport manté la seva estructura operativa que ja va introduir el Decret llei. Així, pot facilitar suport financer a través de tres instruments: la concessió d’operacions de finançament, l’atorgament de garanties o l’adquisició de patrimoni.   L’Associació de Seccions de Crèdit, ASC, SCCL, integrada per les cooperatives amb secció de crèdit que aglutinen la quasi totalitat dels recursos del sector, és qui administra el fons. Segons la nova norma, aquesta cooperativa administradora ha d’incorporar en la seva organització una comissió plural on participin representants de les cooperatives i experts tècnics, la qual analitza i proposa les actuacions de suport que el fons vulgui atorgar.   Augmentar la professionalització i la transparència del sector   La llei també inclou altres novetats. En aquest sentit, el model de secció de crèdit es veu reforçat en incrementar la professionalització en la gestió, amb una major exigència de preparació i experiència, tant dels òrgans socials com de la direcció o gerència de la cooperativa. A més, s’incorpora de forma expressa que no es poden finançar pèrdues de la cooperativa amb recursos de la secció de crèdit. L’augment de la coordinació i la informació entre els auditors de l’entitat i l’administració, com a responsable de la supervisió prudencial d’aquestes entitats, contribueix a una millor gestió de l’activitat agroindustrial de la cooperativa i, per tant, de la principal solvència de la secció de crèdit, segons destaca el Departament.   Així mateix, també millora la transparència vers als cooperativistes i l’entorn, ja que la secció de crèdit no podrà utilitzar denominacions similars a les reservades a les entitats financeres. A més, haurà d’explicitar en totes les operacions de dipòsit que els fons dels socis no estan garantits per cap instrument públic o privat, com sí que succeeix en el sector bancari.   Finalment, la llei crea la Comissió de Seguiment Sectorial de Cooperatives amb Secció de Crèdit com a òrgan col·legiat de consulta, col·laboració i assessorament entre els departaments de la Generalitat competents en cooperativisme, agricultura i economia i el sector cooperatiu agrari amb secció de crèdit.

Summary: Entra en vigor la nova llei que regula les seccions de crèdit de les cooperatives


El diputat i alcaldable per Badalona afirma que la gent "normal i decent" no reacciona ACN Barcelona.-El diputat i alcaldable per Badalona, Xavier García Albiol, ha denunciat que "alguna cosa passa quan uns abduïts amb vocació totalitària aprenents de dictadors són capaços de crear el caos". A través del seu compte de Twitter, l'exlíder del PPC també ha lamentat que la societat "de gent normal i decent" no reaccioni. Aquest matí hi ha diverses carreteres tallades i manifestacions en protesta contra la reunió del Consell de Ministres a Barcelona d'aquest divendres.

Summary: Albiol lamenta que uns "abduïts amb vocació totalitària i aprenents de dictadors" creïn el "caos"


El text, aprovat per PP, PSOE i Cs, critica "l'assetjament" que pateixen  ACN Madrid.- El grup del PP ha presentat una proposició no de llei per defensar i donar suport la tasca de la Guàrdia Civil i la policia espanyol. Malgrat que el text no especifica que és per la seva missió a Catalunya, la iniciativa recull que la defensa de la seva tasca "constitucional de vetllar pels drets i llibertat" i s'oposa als "assetjaments" que assegura que pateixen. El responsable de defensar-la, el diputat Martín Toledano, ha afirmat que hi ha hagut una "campanya de descrèdit" per situar les forces i cossos de seguretat de l'Estat en la "diana" a Catalunya. La iniciativa també inclou l'equiparació salarial de la policia i la Guàrdia Civil amb la resta de cossos policials. El text ha rebut el suport de 248 diputats (PP, PSOE i Cs hi voten en contra), 92 en contra (entre ells, Podem) i una abstenció.  El responsable de defensar la iniciativa ha estat el diputat Martín Toledano, que ha afirmat que defensar-la "hauria de ser deure de tot demòcrata". El PP ha presentat una esmena al seu propi text per incloure a la proposició també el compromís per incrementar els sous d'aquests dos cossos i aconseguir l'equiparació salarial entre ells.  Toledano afirma que hi ha hagut una "campanya de descrèdit" per situar les forces i cossos de seguretat de l'estat en la "diana i assenyalar-los com si fossin enemics del poble català". I ha acusat l'independentisme de fer una "campanya de mentides desorbitada i protagonitzar un victimisme impresentable".  El portaveu adjunt d'ERC, Gabriel Rufián, ha comparegut amb una samarreta on es demanava la llibertat de Jordi Cuixart i Jordi Sànchez i ha repassat les xifres de ferits durant l'1-O, detallant edats o fins i tot tipus de lesions. "Encara ho continuen negant?", s'ha preguntat en diverses ocasions. "Són persones que han estat apallissats per les seves ordres", ha manifestat. També ha repassat els titulars de les portades internacionals i ha llençat un missatge "per a la resta dels espanyols": "Els mateixos que us van mentir amb el Prestige, Iraq, l'11-M o la Gürtel i ara us estan mentint amb Catalunya".  El diputat del PDeCAT Feliu Guillaumes, ha recordat que existeixen informes de Human Rights Watch i d'Amnistia que qüestionen el paper de la policia l'1-O i critica que des del PP es negui la violència. "Mentrestant vostès viuen a Matrix dient que no ha passat res i que són els policies els ferits, quan hem vist tirar gent per les escales, estirar-los dels cabells o picant-los mentre eren d'esquenes", ha manifestat.  Per part de Podem, el diputat Juan Antonio  Ramos ha afirmat que la proposició és "un brindis al sol" i només serveix de "coartada per tapar la incompetència política" de la gestió a Catalunya. També ha criticat que encara no s'hagi fet l'equiparació salarial entre els diferents cossos. Al final de la intervenció ha demanat que enviïn a casa els reforços policials enviats a Catalunya abans de l'1-O i ha llençat una proposta. "Posin al vaixell de Piolín a Puigdemont i Rajoy fins que es posin d'acord, ja veuran com ho aconsegueixen", ha manifestat.  El diputat de Cs Miguel Gutiérrez ha criticat que el govern va tenir una "actitud contemplativa" durant l'1-O i que es va actuar "tard i malament", tot i que ha anunciat el suport del seu grup.  Per part del PSOE, el diputat Felipe Sicília ha dit que el PSOE no té "cap dubte" de defensar els cossos i forces de seguretat però ha afirmat que no es vol quedar amb la imatge que van donar l'1-O i ha posat l'exemple de diferents policies lluitant contra el terrorisme o ajudant els immigrants de les pasteres. Sicília ha criticat Rufián a qui acusa de "guanyar segons de televisió i no usar el Congrés per argumentar".

Summary: El Congrés aprova una iniciativa de suport a la policia espanyola i la Guàrdia Civil


El president de la Generalitat, Carles Puigdemont, i la vicepresidenta del govern espanyol, Soraya Sáenz de Santamaría, coincideixen aquest dimarts en un dinar organitzat per Barcelona Open Banc Sabadell amb motiu del 65è Trofeu Conde de Godó. El president de l'executiu català i la vicepresidenta del govern de Rajoy es trobaran després de la polèmica sobre la candidatura de la festa de Sant Jordi per ser patrimoni immaterial de la humanitat de la Unesco. Després que divendres passat Sáenz de Santamaría participés a Barcelona en un acte de suport a la candidatura, Puigdemont va avisar que si la Diada de Sant Jordi és reconeguda per la Unesco "no serà gràcies als hereus del franquisme". Abans d'assistir al dinar, Sáenz de Santamaría és a Tarragona aquets matí per signar un conveni de col·laboració amb l'alcalde de la ciutat, Josep Fèlix Ballesteros, sobre els Jocs del Mediterrani del 2018. Posteriorment al dinar, la vicepresidenta també té previst assistir al partit de tenis de Rafael Nadal en el marc del Trofeu Conde de Godó.

Summary: Puigdemont i Sáenz de Santamaría coincideixen avui en un dinar amb motiu del Trofeu Conde de Godó


El conseller d'Educació, Josep Bargalló, ha retret aquest dimecres a Cs que difongui casos de presumptes agressions a menors en centres escolars "per interessos" del partit. "No hi ha res més greu", ha assegurat en respondre una interpel·lació al ple del Parlament formulada per la diputada taronja Sonia Sierra. Bargalló ha criticat que Cs "es dediqui a posar brutícia" sobre el sistema educatiu català "amb falsedats i barrejant-ho tot". "Deixin tranquil·la l'escola, deixin tranquils els mestres, deixin tranquils els alumnes", ha afegit.

Summary: Bargalló retreu a Cs que difongui casos d'agressions a menors "per interessos": "No hi ha res més greu"


Un dispositiu de Protecció Civil de Cantàbria s'ha posat en marxa per trobar tres espeleòlogues que viuen a Catalunya i que no van sortir el diumenge de la cova Cueto-Coventosa, al municipi d'Arredondo. Un company va alertar del retard en la sortida. Les dones tenen entre 40 i 50 anys i coneixen la tècnica i tenen material, però és el primer cop que feien aquesta travessia. Per la dificultat tècnica de la cova i la seva longitud, es triga més a realitzar el recorregut del que marquen les guies d'experts, així que diumenge al vespre encara estarien dintre del període acceptable de retard, ha apuntat Protecció Civil en un comunicat. Malgrat tot, per prevenció, s'ha decidit entrar a buscar-les. (Aquesta notícia actualitza l'anterior amb el mateix titular afegint declaracions del cap del Servei de Protecció i Emergències de Cantàbria) L'equip de recerca està format per dos grups formats per tres i quatre persones de l'equip de Protecció Civil. El de tres persones va entrar cap a la 1 de la matinada per la boca de Cueto i el de 4 per la de Coventosa per tal de trobar-les i sortir amb informació sobre si les dones s'han retardat i estan cansades o si han pogut tenir un accident. El centre de comandament avançat s'ha establert a Arredondo amb un coordinador d'emergències de Protecció Civil i un tècnic de guàrdia. A l'espera que surti el segon grup de rescat Elías Bayarri, cap del Servei de Protecció i Emergències del govern de Cantàbria, ha explicat que entre les 10 i les 11 hores esperen que el segon grup surti de la cova i pugui donar notícies de les tres dones. El primer grup de rescat, que va entrar per baix, per Coventosa, no les ha trobat. En declaracions a TV3, Bayarri ha reconegut que si finalment cal rescat i s'ha de fer per dalt, la dificultat és més elevada. De fet, ja estan preparant els equips necessaris en aquest sentit. Aquesta cova és la més visitada de Cantàbria i és tècnicament complexa. La gent experta la travessa en un període que va des de les 12 fins a les 18 hores. Els retards, ha dit Bayarri, són freqüents, perquè "la gent no la valora suficientment". Fa sis anys que no s'ha registrat cap accident.

Summary: ACTUALIZACIÓ:Busquen tres espeleòlogues residents a Catalunya que no han sortit d'una cova a Cantàbria


Equips d'operaris han començat aquest divendres a retirar la fusta i els materials acumulats a les lleres del riu Ter al seu pas per Ripoll. S'han concentrat en la trama urbana perquè és un dels punts que s'actuarà d'urgència per evitar noves inundacions en cas de fortes pluges. El director territorial de l'Agència Catalana de l'Aigua (ACA) a Girona, Àlex Rocas, ha explicat que ja s'han inventariat unes setanta actuacions i que la previsió és superar les 200 repartides en els 60 quilòmetres que hi ha des d'Ulldeter fins a l'embassament de Sau, incloent lleres del Ter i afluents. En aquesta primera fase, es prioritzaran les zones de trama urbana i les obturacions de ponts. Es preveu que el 80% de les actuacions per retirar la fusta estiguin enllestides a finals d'any amb un cost que pot arribar a 1 milió d'euros (MEUR). Aquest divendres han començat els treballs per netejar la fusta i els materials acumulats a les lleres del riu Ter al seu pas per Ripoll. Es tracta d'unes actuacions d'urgència després de l'episodi d'aiguats que hi va haver al Ripollès la matinada de dilluns passat. L'Agència Catalana de l'Aigua (ACA) calcula que s'hauran de fer més de 200 actuacions al llarg dels 60 quilòmetres que hi ha entre el naixement del Ter a Ulldeter fins a l'embassament de Sau. A finals de la setmana vinent es preveu tenir enllestit l'inventari per després establir un calendari. La previsió és que el 80% de la neteja estigui finalitzada a finals d'any. "La prioritat seran els trams urbans i les obturacions de ponts", ha explicat el director territorial de l'ACA a Girona, Àlex Rocas, tot subratllant que cal actuar-hi d'urgència per garantir la seguretat de les persones, la lliure circulació de l'aigua del Ter i els seus afluents i minimitzar així els riscos de noves inundacions en cas de més pluges. Ho ha detallat durant una visita a la zona que hi ha a tocar del pont de Calatrava on hi ha una gran acumulació d'arbres caiguts. En aquest punt, hi havia operaris i maquinària treballant per retirar la fusta. El brancatge es triturarà i es deixarà a la llera mentre que els troncs es destinaran per a biomassa. En el cas de les fustes mitjanes, aquestes es tallaran i es deixaran apilonades a la zona de la devesa del Pla perquè els ciutadans puguin recollir-la i utilitzar-la a casa.   Un cost de fins a 1 MEUR Encara s'està fent inventari de les zones on caldrà actuar però des de l'ACA calculen que caldrà destinar entre 0,5 i 1 milió d'euros (MEUR) incloent els treballs que s'hauran de fer a la conca alta del Llobregat. A finals de la setmana vinent es preveu tenir ja l'inventari acabat i una programació més afinada de les actuacions.  El director territorial de l'ACA a Girona ha definit l'episodi de pluges pel pas de la tempesta tropical Leslie com a "avinguda extraordinària de baixa freqüència"  i ha assegurat que en els pròxims anys se seguirà treballant en el manteniment i conservació de lleres. En aquest sentit, ha recordat que aquests treballs d'urgència se sumen als que l'agència preveu fer enter aquest any i vinent amb una inversió de 2,5 milions d'euros a les conques internes del país. També ha dit que la tasca de prevenció es fa en funció de la disponibilitat pressupostària que hi ha en cada moment.  Des del Consell Comarcal del Ripollès, fins ara molt crítics amb l'ACA per les dificultats que tenien per aconseguir permisos per netejar les lleres, han reconegut l'esforç de l'ens. "És de les poques vegades que l'ACA ha estat molt eficient i podem estar contents que amb pocs dies de la llevantada ja tenim gent treballant", ha afirmat el vicepresident del Consell Comarcal del Ripollès, Eudald Picas. També ha reclamat la necessitat d'un pla de manteniment de les lleres de la zona per evitar que es repeteixi una situació similar.  En una línia similar s'ha expressat la regidora de Medi Ambient de Ripoll, Fina Guix, tot dient que feia molt temps que reclamaven la neteja de les lleres. Dimecres vinent es farà un consell d'alcaldes amb representants de la Generalitat, ACA i ajuntaments afectats. "Esperem que siguin suficientment generosos" per poder fer aquesta feina i trobar l'equilibri entre la biodiversitat i el gaudi d'aquests espais, ha afirmat Guix.   Per la seva banda, el director dels serveis territorials de Territori i Sostenibilitat de la Generalitat a Girona, Pere Saló, ha qualificat de "molt bona" la resposta de l'ACA davant d'un episodi de pluja "extraordinari".

Summary: Comencen a retirar la fusta acumulada a les lleres del Ter al seu pas per Ripoll després dels aiguats


El Tribunal Constitucional ha admès a tràmit els quatre recursos d'inconstitucionalitat contra la Llei i la convocatòria del referèndum i ha suspès cautelarment els acords a l'espera de dictar sentència. La decisió tomba, doncs, tots els passos fets des de dimecres al Parlament per posar urnes l'1-O: la Llei del referèndum, els decret de convocatòria de l'1-O i de normes complementàries per a la realització del referèndum i també la resolució del Parlament que designa els cinc membres de la Sindicatura Electoral. A més, l'alt tribunal també ha cursat dos incidents d'execució de sentència contra la presidenta del Parlament, Carme Forcadell, i els membres sobiranistes de la mesa per incloure a l'ordre del dia les Lleis del referèndum i la de transitorietat. En total, el govern de Mariano Rajoy ha presentat sis impugnacions davant l'alt tribunal en dos dies. També es preveu l'aprovació de la Llei de transitorietat al Parlament desemboqui en un nou recurs d'inconstitucionalitat. El Consell de Ministres el podria aprovar divendres.

Summary: El Tribunal Constitucional suspèn la Llei i la convocatòria del referèndum


Diversos eurodiputats han emplaçat aquest dimarts als líders dels estats membres de la Unió Europea a arribar a un acord sobre el sistema comú d'asil -conegut com a sistema de Dublín-, una de les reformes pendents de Brussel·les. Durant un debat al plenari previ al Consell Europeu que tindrà lloc a finals de mes, alguns parlamentaris han aprofitat l'ocasió per demanar que una de les prioritats en la trobada de caps d'estat i de govern els pròxims 28 i 29 de juny sigui la reforma del sistema de Dublín. Des dels socialistes europeus, el president del grup parlamentari, Udo Bullmann, ha enviat un missatge als líders europeus: "No, no teniu temps de posposar el tema de la migració, no hi ha excusa per no fer res. És un dels temes que s'hauran de discutir en el pròxim Consell". Bullmann, que s'ha referit durant el seu torn a l'Aquarius, ha agraït també l'oferta de Pedro Sánchez perquè el vaixell amb més de 600 immigrants atraqui al port de València i ha retret al ministre de l'Interior italià, Matteo Salvini, que "demostri la seva força a costa de dones embarassades". "Hi ha un vaixell enmig del mar en una situació desastrosa, no és el primer cop i per desgràcia probablement tampoc el darrer", ha lamentat l'alemany. Qui també s'ha referit a la crisi al Mediterrani és el líder dels liberals europeus, Guy Verhofstadt. El president d'ALDE a l'Eurocambra ha afirmat que el què succeeix és un "escàndol i una desgràcia" i ha amenaçat als estats de la UE a dur el Consell Europeu -on estan representats- davant de la justícia europea si no actuen en la política migratòria. Des dels Verds, la seva líder al Parlament Europeu, Ska Keller, ha apuntat que les normes actuals de Dublín "no funcionen" i que "tothom coneix les imatges de camps de refugiats a Grècia o a Itàlia". "Tancar les fronteres no és una política a la qual puguem optar", ha remarcat en relació als països que rebutgen acollir sol·licitants d'asil. "Estic molt agraïda per Espanya", ha dit també sobre el gest de Sánchez. "Sí, gràcies a Espanya, per descomptat", ha dit la líder de l'Esquerra Unitària Gabrielle Zimmer, que ha destacat que la UE no pot actuar "a cop de rescat". "No podem acceptar que amb la regulació de Dublín contruim una fortalesa", ha afegit. La Comissió Europea demana "compromís" Per la seva banda, el vicepresident primer de la Comissió Europea, Frans Timmermans, també ha fet una crida a "completar la implementació d'una política de migració basada en la responsabilitat i la solidaritat". Timmermans ha recordat que les negociacions han avançat "satisfactòriament" en aspectes com l'harmonització de les condicions de recepció o els estàndards de protecció i ha agraït la tasca de l'Eurocambra en aquesta línia. Però per finalitzar un acord sobre la reforma completa de la política d'asil, ha assenyalat, "cal trobar un compromís sobre el mecanisme de Dublín". Amb tot, també ha puntualitzat que s'han de respectar les diferents "posicions i sensibilitats" dels diversos estats de la UE sobre l'acollida de sol·licitants d'asil. Precisament aquestes diferències i les reticències d'alguns estats a fer-se responsables de la reubicació de persones que busquen protecció han impedit fins ara una posició unànime a la UE per fer possible un sistema comú d'asil.

Summary: El Parlament Europeu emplaça els líders dels estats membres a arribar a un acord sobre el sistema comú d'asil


Una finca pilot situada a Verdú (Urgell), regada amb aigua del canal Segarra-Garrigues, servirà com a model de referència de diferents varietats de raïm, caves i vins per tal de poder obtenir un patró en futures plantacions de vinya en reg a tot l'àmbit del canal. Es tracta d'una iniciativa liderada per l'Associació Cooperació Rural per al Desenvolupament (ACORD) que forma part dels '4 Motors del Segarra-Garrigues' i que compta amb el suport empresarial del grup Codorniu, Torres i els cellers de la Vall del Riu Corb. La consellera d'Agricultura, Meritxell Serret, ha presidit l'acte de presentació ha destacat que la iniciativa vol servir per ''generar bones pràctiques'' en el canvi de model de secà al regadiu i alhora incrementar la confiança dels pagesos de la zona perquè se sumin al canal. El president de l'associació ACORD, Antoni Pujol, ha explicat que el projecte va néixer arrel de la creació d'aquesta entitat, fa 2 anys, composta per gent vinculada al Segarra-Garrigues però amb el nucli fundador a Verdú. El projecte s'ha concebut en clau de ''cooperació vertical'' entre industries del sector agroalimentari i pagesia de manera que uns actuen de ''motor per estirar els vagons'', que són les explotacions.  Segons Pujol, la finca de Verdú ha de servir per donar referències i tenir un model per a futures plantacions d'altres pagesos de tot l'àmbit del canal que vulguin plantar vinya en les hectàrees on se n'hi preveu a les comarques de la Noguera, l'Urgell i les Garrigues. La finca té 5,37 hectàrees i l'avantatge que té per poder provar diferents models de reg és que compta amb la dotació màxima de 6.500 metres cúbics per hectàrea i any. D'aquesta manera, de les diferents varietats de vinya plantades, unes es regaran a 1.500 metres cúbics per hectàrea i any i la resta s'anirà variant el volum d'aigua sense arribar però al topall màxim. D'aquesta manera, es podrà veure quina ''aplicació i quin nivell de reg interessa'' per aconseguir la màxima quantitat i qualitat. A la finca s'hi ha plantat 3 varietats de raïm blanc (macabeu, parellada, i xarel·lo) i 4 varietats de raïm negre (cabernet sauvignon, garnatxa negra, ull de llebre i syrah). Les varietats de blanc es van començar a plantar el març de 2015 i les de negre el març d'aquest 2016. El projecte ha estat realitzat per l'empresa pública Aigües del Segarra Garrigues (ASG).  El propietari de la finca, Josep Maria Pijoan, ha dit que és una oportunitat poder tirar endavant un ''camp de proves'' d'aquestes característiques i ha assenyalat que esperen que amb l'aigua del Segarra-Garrigues que aporten al cultiu, els ceps creixin més forts i alts i que aguantin millor les temperatures altes de l'estiu. La previsió és que fins l'any que ve no hi hagi la primera producció de vins.

Summary: Una finca pilot a Verdú regada amb aigua del Segarra-Garrigues servirà per obtenir referències productives de vinya


Acord entre els veïns de Borredà i l'Agència Catalana de l'Aigua (ACA) per la construcció de la nova depuradora del municipi. Finalment, la instal·lació serà totalment coberta i s'evitaran així les possibles pudors que preocupaven els veïns. L'alcalde, Joan Roma, ha valorat positivament l'acord i ha agraït la mobilització del poble "perquè s'ha aconseguit un projecte clarament millor". En un principi, els veïns reclamaven el trasllat de la depuradora a uns altres terrenys, ja que se situava a tan sols 90 metres de les cases, però l'ACA sempre s'ha mostrat contraria a aquesta possibilitat. Finalment, s'ha aconseguit arribar a un punt entremig i els veïns han acceptat que no es traslladi, però que a canvi que es faci coberta. Les obres, que estan aturades des del passat mes de novembre, es reprendran en un termini màxim de sis mesos, un cop s'hagi enllestit el nou projecte.  El passat mes de novembre, un grup de veïns de Borredà es va plantar contra la construcció de la depuradora. Demanaven a l'ACA que canviés la ubicació de la instal·lació i proposaven que es construís en uns altres terrenys situats a 200 metres d'on es volia fer. Els veïns van evitar l'entrada de les màquines i van aconseguir aturar les obres.  Després de diverses reunions entre l'ACA, l'Ajuntament i els veïns, finalment s'ha arribat a un intermedi i, tot i que no es traslladarà, la instal·lació serà totalment coberta. D'aquest manera, es posa solució a les qüestions que més preocupaven els veïns: l'impacte visual, les pudors, la presència de mosquits i el soroll.  L'alcalde de Borredà, Joan Roma, ha valorat positivament l'acord i ha explicat que el nou projecte que s'ha de redactar està més en la línia dels pobles de muntanya. En aquest sentit, ha explicat que la futura instal·lació seguirà l'exemple de la depuradora de Gósol.  Roma s'ha mostrat molt satisfet per l'acostament de posicions entre els veïns i l'ACA i ha dit que el nou acord "millora clarament" les instal·lacions de la depuradora. "Haig de reconèixer l'esforç que ha fet l'ACA en la millora de les condicions i valorar la mobilització del municipi per arribar a aquesta solució que és clarament millor que l'anterior", ha afegit. Ara, l'ACA ha de redactar el projecte constructor de la nova depuradora, que es preveu tenir llest en el termini de dos mesos. L'alcalde confia que la construcció de la nova instal·lació s'iniciï d'aquí a mig any.

Summary: La futura depuradora de Borredà serà coberta gràcies a la pressió veïnal


Els socis de la cooperativa de l'Aleixar (Baix Camp), afectats per la fallida de la secció de crèdit, podrien començar a cobrar a finals de mes. La cooperativa disposa de prop de 250.000 euros de crèdits recuperats, un líquid que es preveu augmentar en relativament poc temps amb la venda de dos immobles. Abans d'acabar el gener, l'Ajuntament de l'Aleixar vol adquirir les oficines per 120.000 euros i també estudia fer-se amb el magatzem i l'agrobotiga, si l'opció de traspassar-ho a la cooperativa CoSelva no arriba a bon port. En l'assemblea celebrada aquest dimarts a la nit es van aprovar els comptes de 2017 per àmplia majoria. L'informe d'auditoria certifica que, a data de 31 de desembre, les dades eren "reals" i que es dedueixen indicis del frau. L'auditor ha optat per no emetre opinió.

Summary: Els afectats per la fallida de la cooperativa de l'Aleixar començaran a cobrar a finals de mes


Els bombers han donat per estabilitzat el foc que s'ha declarat aquest dimarts al matí en un turó de la serra del Montsià, al terme municipal d'Amposta. Ha afectat unes dues hectàrees, principalment de matolls. Fins a cinc mitjans aeris i dinou dotacions terrestre han treballat en les tasques d'extinció, a la zona coneguda com la Roca Fosca. Un cop estabilitzat i controlat el foc, els mitjans aeris s'han retirat de la zona mentre que els equips terrestres s'hi mantenen per extingir-lo. Després que els Agents Rurals hagin apuntat cap a la deficiència d'una línia elèctrica com a hipòtesi sobre l'origen del foc –iniciat vora una torre-, fonts de la companyia Endesa ha negat aquest extrem.  Argumenten que  la línia ha continuat en funcionament sense incidències i els bombers tampoc han sol·licitat a l'empresa la desconnexió per treballar amb seguretat, segons el protocol establert. Per contra, fonts pròximes a la investigació han confirmat que la hipòtesi de que la infraestructura elèctrica estigui darrere del foc es basa en diversos indicis objectius. D'una banda, s'ha originat tocant una torre de la línia de 25 Kv que passa per la zona. L'estructura, a més, presentava un dels ponts d'aïllament de les línies trencat i s'han trobat restes de material elèctric al terra. Afegeixen també que la zona on ha començat el foc és un lloc aïllat i sense accessos. Malgrat això, la investigació dels Agents Rurals no descarta altres possibles hipòtesis sobre les causes.

Summary: Els bombers donen per controlat l'incendi a la serra del Montsià després d'afectar dues hectàrees


L'exlíder dels comuns Xavier Domènech ha assegurat que l'Institut Sobiranies és un "espai de reflexió i pensament" i no un prepartit polític ni "una plataforma per llançar una proposta política a l'arena política". En una entrevista a 'Ràdio 4', Domènech ha afegit que hi ha un sistema de partits molt ampli, fins i tot, "massa fragmentat a vegades". Pel que fa al diàleg entre Catalunya i Espanya, Domènech ha considerat que no només és necessari per desbloquejar Catalunya sinó també la situació d'Espanya. I ha afegit que, segons la seva opinió, l'estat autonòmic ha entrat en fallida. De totes maneres, veu aquest diàleg "complicat" tenint en compte que JxCat i ERC no tenen una estratègia conjunta i la proximitat de les eleccions.  Preguntat pel suport que dona Jaume Roures a l'Institut Sobiranies, Domènech ha respost que l'empresari ha ajudat a tirar endavant la iniciativa però que no és un finançador que manté la institució. En aquest sentit, ha explicat que el projecte es finança mitjançant els subscriptors i que a partir del setembre tenen previst fer un micromecenatge.   Segons Domènech, la voluntat de l'Institut Sobiranies és "repensar" des d'un ampli espai del catalanisme sobiranista popular d'esquerres defugint el que ha estat un cicle electoralista. I és que, segons l'exlíder dels comuns, s'esgota una dècada que ha estat "molt intensa" i marcada pel 15-M i pel sobiranisme. I ha considerat que Catalunya hauria de tenir altres debats que no fossin la data de les eleccions. Una qüestió que no considera que sigui un debat polític.  Preguntat per si el PSC cabria en el projecte, Domènech ha respost que els socialistes catalans "difícilment" es definirien com a sobiranistes i ha afegit que el PSC pensa en altres coses. Domènech ha explicat que ell sempre ha apostat per un model confederal i ha dit que l'1-O va votar en blanc. Pel que fa al diàleg entre Catalunya i Espanya, Domènech l'ha qualificat de "complicat" tenint en compte el context actual. Però ha avisat que si no s'afronta una negociació "tot quedarà bloquejat". És a dir, no només el tema català sinó el conjunt de l'Estat. Segons Domènech, el model territorial estatal ha quedat molt tocat i cal fer reformes "molt profundes" que no es podran fer sense comptar amb Catalunya. Per tant, en aquest context, ha conclòs que "el diàleg ja no és només necessari per desbloquejar la situació a Catalunya sinó també la situació a Espanya". Domènech ha constatat que l'Estat té un problema de legitimitat "brutal" i que, per la seva banda, el catalanisme no té un horitzó compartit.

Summary: Domènech: "L'Institut Sobiranies no és un prepartit polític ni una plataforma per presentar una proposta política"


Banc Santander ha obtingut un benefici net atribuït en el primer semestre d'aquest any de 3.752 milions d'euros, un 4% més que el mateix període de l'any passat, després de destinar un càrrec net de 300 milions d'euros relacionat bàsicament en el finançament de la integració de Banc Popular. Aquesta quantitat coincideix amb l'anunciada el 7 de juny de l'any passat just en el moment de l'adquisició que preveia una despesa de 300 milions d'euros anuals fins al 2019. El banc presidit per Ana Patricia Botín subratlla que el benefici ordinari, sense càrrecs no recurrents, s'ha situat en el període en 4.052 milions d'euros, el 25% més que fa un any.  Banc Santander ha tancat el primer semestre amb 19 milions de clients vinculats, un 17% més que el mateix període del 2017. Els clients vinculats són aquells que consideren l'entitat com el seu banc principal. La cartera de crèdit i de dipòsits ha crescut el 2% i el 6%, respectivament.  El banc explica que aquest càrrec extraordinari de 300 milions per finançar la integració del Banc Popular ha fet que el segon trimestre hagi obtingut un resultat similar al del mateix període del 2017. Sense aquests càrrecs extraordinaris, el benefici del segon trimestre hagués augmentat el 28% en taxa interanual.  El marge brut s'ha situat en 24.162 milions d'euros, el mateix resultat que l'any passat, i el marge net en 12.680 milions d'euros, el 2% menys.  El negoci bancari de l'estat espanyol ha aportat el 15% del resultat ordinari de l'entitat i Brasil, el principal mercat del banc, el 26%.

Summary: Banc Santander guanya 3.752 milions d'euros el primer semestre, el 4% més que fa un any


L'Organització Mundial de la Salut (OMS) diu que cal "actuar ràpid" i "amb restriccions localitzades" per frenar rebrots de covid-19 com el de Lleida. En una roda de premsa de l'organisme, la responsable tècnica de la resposta a la pandèmia, Maria Van Kerkhove, ha assegurat que allà on "s'ha aconseguit trencar la transmissió, sempre hi ha la possibilitat que ressorgeixi". "El que és molt important és que els països que s'han pres el temps de posar en marxa una infraestructura sanitària, personal, vigilància i estratègies actuïn ràpid quan detecten un nou brot o un ressorgiment dels casos", ha dit Kerkhove.  A més, la responsable tècnica de la resposta a la covid-19 ha apostat per aplicar "mesures restrictives localitzades" en l'àrea afectada. En aquest sentit, ha defensat aplicar "mesures al nivell administratiu més baix possible" per evitar un confinament "total" del país. "Hi ha la possibilitat que sorgeixin nous brots. S'han d'identificar i actuar ràpid", ha insistit Kerkhove.

Summary: L'OMS diu que cal "actuar ràpid" i amb "restriccions localitzades" per frenar rebrots com el de Lleida


El president del govern espanyol, Mariano Rajoy, i el líder de Ciutadans, Albert Rivera, s’han reunit aquest divendres al matí a La Moncloa, segons fonts de Cs, a les portes d’una setmana decisiva per al procés. El líder de Ciutadans ha insistit en les últimes jornades en l’aplicació de l’article 155 de la Constitució, una opció que el govern espanyol encara no activa obertament a l’espera dels moviments que han de tenir lloc al Parlament de Catalunya la pròxima setmana, amb la possibilitat de l’aprovació d’una declaració unilateral d’independència. El president de la Generalirat, Carles Puigdemont, ha demanat una compareixença a la cambra catalana per exposar com pensa aplicar els resultats del referèndum de l’1-O, mentre que l’executiu espanyol ha aprovat aquest divendres un decret per agilitzar la sortida de grans empreses del territori català. Els contactes amb Rivera s’emmarquen en la voluntat –segons Moncloa- del president espanyol de consensuar els passos que adoptarà a Catalunya. El ministre portaveu, Íñigo Méndez de Vigo, ha apuntat aquest divendres que el seu executiu actuarà “quan hagi d’actuar” i ho farà amb “immediatesa”.

Summary: Rajoy i Rivera es reuneixen de nou a La Moncloa a les portes d’una setmana decisiva per al procés d’independència


L'entitat veu la resolució judicial "proporcional i ajustada" ACN Barcelona.-Impulso Ciudadano considera que la sentència del Tribunal Suprem (TS) que condemna els líders independentistes a penes de presó d'entre 9 i 13 anys és "part de la solució a la crisi de convivència". A través d'un comunicat, l'entitat afirma que la resolució judicial és "proporcional i ajustada" al comportament "deslleial" amb la Constitució de la tardor del 2017. Exigeix un ple respecte a la llei i a les decisions judicials per part de tots els poders públics i lamenta que les autoritats nacionalistes vulguin convertir la resposta a la sentència en una "rebel·lió institucional" que, segons Impulso Ciudadano, suposaria tornar a les setmanes "dramàtiques" de setembre i octubre del 2017.  Impulso Ciudadano confia que la sentència del Suprem sigui "el primer pas" per a la recuperació de la convivència a Catalunya i això exigeix, segons afegeixen, "diàleg ampli i sincer entre tots els catalans".  L'entitat, ja que ja ha presentat denúncies a la justícia en ocasions anteriors, avisa que denunciarà les "coaccions, extralimitacions i vulneracions de drets fonamentals d'aquells que confonguin el legítim dret de reunió amb la pràctica de revoltes coactives contràries a l'ordenament jurídic i al marc de convivència entre els ciutadans".  Segons l'entitat, el procés judicial ha estat respectuós amb les garanties ja que s'ha donat l'oportunitat a totes les parts d'exposar els seus arguments i presentar les seves proves "amb un debat transparent amb pocs precedents a cap país". En aquest sentit, ha defensat que les autoritats han d'acatar la sentència i que no poden "utilitzar les administracions i mitjans públics per canalitzar la discrepància per oposar-se al poder judicial a través de crides a la desobediència institucional ni civil". "La desobediència és incompatible amb el poder públic perquè si actua al marge de la llei i en contra les decisions judicials es converteix en un tirà per als ciutadans sotmesos a aquest poder", defensen.

Summary: Impulso Ciudadano considera que la sentència és "part de la solució a la crisi de convivència"


La Diputació de Barcelona ha acordat amb la Generalitat i l’Ajuntament del Montseny que redactarà un nou projecte de millora del camí de les Illes a Sant Marçal, al Parc Natural del Montseny. Aquest projecte incorporarà les prescripcions assenyalades per la Ponència ambiental del Departament de Territori i Sostenibilitat de la Generalitat en la seva declaració d’impacte ambiental i els suggeriments de la Sindicatura de Greuges quan a la limitació de la pavimentació. En aquest nou projecte, també s’incorporaran les indicacions de la Sindicatura pel que fa a l’accés a aquesta pista, un accés que estarà regulat i restringit als vehicles de serveis, de gestió i dels propietaris de la zona.

Summary: La Diputació de Barcelona redacta un nou projecte de millora del camí de les Illes a Sant Marçal, al Montseny


El jutge de l'Audiència Nacional José de la Mata ha ordenat aquest dimarts l'escorcoll de nou empreses i ha fet requeriments d'informació a dos ens de la Generalitat, Infraestructures.cat i l'Autoritat Catalana de la Competència (ACCO), per una investigació que neix del 'cas 3%', , que investiga un presumpte finançament irregular de l'antiga Convergència Democràtica de Catalunya (CDC). De la Mata va assumir el cas fa uns mesos i ara ordena aquests escorcolls en unes noves diligències. La investigació, que es troba en una fase inicial, es fa per una presumpta manipulació de contractes públics, segons fonts de l'Audiència Nacional. Aquest dimarts es preveu fer escorcolls i citacions, però no detencions, segons fonts policials. La investigació està oberta pels delictes d'organització criminal, suborn, tràfic d'influències, prevaricació, finançament il·legal de partit polític, blanqueig i malversació. Entre les companyies que s'estan escorcollant hi ha l'Associació d'Empreses d'Enginyeria i Consultories independents de Catalunya. Els registres a les empreses es fa per obtenir documentació i correus electrònics. Mentrestant, a Infraestructures.cat i a l'Autoritat Catalana de la Competència se'ls ha demanat còpies d'expedients sobre els contractes que s'estan investigant. Una desena d'agents de la Guàrdia Civil s'ha presentat a l'Autoritat Catalana de la Competència –ubicada a la Via Laietana- sobre les 10.20 h. A la porta hi ha arribat a haver quatre cotxes policials. Fonts de l'ACCO han explicat a l'ACN que s'ha facilitat als agents la documentació que havien requerit.  Fonts del Departament d'Economia han insistit que no es tracta d'un escorcoll sinó d'un requeriment d'informació sobre un expedient. En el cas d'Infraestructures.cat, la Guàrdia Civil havia avisat aquest dilluns que aquest dimarts es presentaria a les dependències –al barri de Sarrià-.

Summary: La Guàrdia Civil escorcolla nou empreses i requereix informació a la Generalitat per una investigació que neix del 3%


"El DocsBarcelona reflectirà aquest any la societat actual des dels refugiats passant per la identitat sexual, la transformació social i els mons íntims". Amb aquestes paraules ha definit el director del DocsBarcelona, Joan Gonzàlez, la dinovena edició del certamen de cinema documental, que tindrà lloc a la capital catalana del 23 al 29 de maig. Una edició que presentarà 46 pel·lícules de 28 països a l'Aribau Club i el CCCB. Una de les novetats d'enguany és Latitud DocsBarcelona, una nova secció competitiva que agrupa una selecció de documentals d'Espanya, Portugal i Amèrica Llatina, amb un premi propi. Dels 30 títols que conformen la programació de Secció Oficial, Latitud DocsBarcelona i Sessions especials, vuit són de producció catalana.

Summary: Els refugiats, la identitat sexual, la transformació social i els mons íntims, protagonistes del DocsBarcelona 2016


Aena tanca aquest dimarts i fins a principis de febrer la pista principal de l'aeroport del Prat per dur a terme obres de renovació de la infraestructura. El tancament d'aquesta pista s'allargarà uns 27 dies, segons ha indicat Aena. Durant les obres, l'aeròdrom només tindrà actives dues de les tres pistes i mentre estigui tancada la pista principal adoptarà la configuració nocturna, és a dir, els avions aterraran des del mar per la pista transversal i s'enlairaran per la tercera pista en direcció a Barcelona. La capacitat operacional es reduirà un terç, de manera que es faran 48 operacions per hora (24 arribades i 24 sortides) en lloc de les 72 a ple rendiment (38 arribades i 40 sortides). Segons Aena, la franja horària en què més es notarà el canvi serà entre les set del matí i les onze de la nit, mentre que a la resta de franges el nombre d'operacions no varia molt. Aena també ha indicat que quan les obres afectin la zona en la qual es creuen les pistes principal i transversal només podrà funcionar la tercera pista per a enlairaments i aterratges. Aquesta afectació s'allargarà entre tres i quatre dies, sempre de dimarts a divendres. Les obres de renovació, amb un cost de 18,7 milions d'euros, consistiran en la regeneració del paviment de la pista principal, de gairebé quatre quilòmetres, i dels carrers de sortida i la renovació de l'abalisament. Aquestes obres es van iniciar a l'octubre passat, quan es van instal·lar dues plantes per fabricar asfalt i una campa per a oficines i apilament de material per poder començar aquests dies els treballs més importants, i s'allargaran fins al juliol amb la retirada d'obstacles, la neteja i la recollida de material.

Summary: L'aeroport del Prat tanca fins a principis de febrer la pista principal per obres de renovació


El paer en cap de Lleida, Fèlix Larrosa, ha presentat aquest divendres l'agenda de govern  i ha destacat algunes de les accions que duran a terme a partir d'ara com  la consulta al memorial democràtic " a fi i efecte de conèixer criteris en tant en quant es presentin debats per la denominació de carrers", ha puntualitzat l'alcalde. Larrosa ha afegit que "no es tracta de fer revisionisme cada dia" perquè, posats a revisar, assegura que també hi ha noms de persones escollides democràticament que han estat jutjades i condemnades per comissió de delictes, afirma. "Aleshores, hauríem d'entrar a revisar-ho també", s'ha preguntat l'alcalde que ha apel·lat a la prudència i la sensatesa. Larrosa ha presentat a la que va ser la seva rival en les primàries per l'alcaldia de Lleida, Montse Mínguez com a regidora de coordinació institucional i portaveu del govern i a Joan Queralt com a regidor d'habitat rural i sostenibilitat.  L'alcalde de Lleida, Fèlix Larrosa, ha presentat aquest divendres a la Paeria les noves regidories i també els eixos de govern i l'agenda política que encaren com a equip. Larrosa ha destacat entre les diferents accions que volen dur a terme tot el debat pel que fa als noms de carrers de la ciutat i ha dit "serem valents pel que fa a memòria històrica", fent una consulta al Memorial Democràtic per conèixer els criteris que s'han de seguir quan es produeixin debats en quant a la "idoneïtat" de la denominació dels carrers. "Volem que el Memorial ens acompanyi en la interpretació de les lleis aprovades". La consulta es pot produir, segons l'alcalde, en els propers mesos. "Aquests i els predecessors hem estat governs de treball per la memòria històrica" i ha titllat d'"absurd" que se'ls acusi de tenir alguna cosa a veure amb un règim "que van combatre els nostres pares o avis". L'alcalde ha reflexionat sobre dues qüestions. La primera és que "no es tracta de fer revisionisme cada dia", perquè posats a revisar, assegura Larrosa, "també hi ha noms de persones escollides democràticament que han estat jutjades i condemnades per comissió de delictes". Així mateix, ha apel·lat a "ser prudents i sensats", tenint en compte que "som fills i nets de gent que va combatre el règim d'opressió franquista que ens va fer "entendre" la Transició i sobretot la post-Transició com una etapa de "consolidació" de valors com la "solidaritat, la justícia i la fraternitat", ha apuntat.  Larrosa ha explicat que s'incorporen dues noves regidories. La primera és la de coordinació institucional. L'alcalde ha explicat que el govern es dotarà d'una portaveu que serà també la regidora de  coordinació institucional i que l'ocuparà Montse Mínguez, la que va ser candidata a alcaldessa i que Larrosa va assegurar "vull que sigui la meva mà dreta". Mínguez  sumarà aquesta nova cartera a la de Gestió de Recursos, Hisenda i Polítiques de Transparència. L'altra novetat és la regidoria d'Habitat Natural i Sostenibilitat, que l'ocuparà el nou regidor, Joan Queralt. Segons Larrosa, aquesta cartera incorpora tota la part de món rural, és a dir, el que s'anomenava regidoria d'horta,  però no només des d'un punt de vista de territori sinó també "social, humà i econòmic", apunta l'alcalde. "La  gestió d'espais natural, la dimensió econòmica i la planificació de la gestió del mercat central de fruita seran els eixos, a més a més, de les polítiques de sostenibilitat", diu el paer en cap. Larrosa ha explicat també que preveuen unes balances fiscals "valentes" i que cal treballar per una negociació del pressupost 2019 que els permeti "seguir avançant".  Ha afegit  també que hi haurà canvis en el gabinet d'alcaldia però ha remarcat que el que l'interessa com a alcalde  són "les polítiques, el talent i la capacitat de treball dels meus companys".  Pel que fa a la resta de regidories, la d'urbanisme la seguirà assumint ell mateix, com fins ara . Entre els reptes que es planteja Larrosa hi ha aprofundir en les polítiques de cooperació internacional, en relació a les persones nouvingudes a la ciutat. La cultura  esdevé una prioritat," com fins ara", diu Larrosa i explica que volen  "potenciar" a la petita mitjana empresa de l'àmbit cultural. "Endegar línies que afavoreixin la creació d'indústries culturals a la ciutat", ha apuntat.  En termes de seguretat, serà la regidora Sara Mestres, segons l'alcalde qui tindrà la "responsabilitat" d'establir el model d'organització de la Guàrdia Urbana  "a futur". En l'eix dels serveis socials, Larrosa ha dit que la prioritat són la gent gran, tal com va explicar en el discurs d'investidura,  i també la gent jove. "Cal ajustar  els programes de formació a les veritables necessitats del mercat local", referint-se a les polítiques que gestiona el regidor Rafel Peris. També ha dit que tenen projectes en marxa pel que fa a l'habitatge quant a l'emancipació dels joves lleidatans.  En termes de dinamització econòmica, Larrosa ha afirmat que estan " a punt" d'aprovar el Pla Estratègic de Comerç i la posada en marxa de l'Oficina d'Atracció d'Inversions en els àmbits industrial i comercial.  L'alcalde ha fet una crida per avançar en el Pacte pel Civisme que diu està obert a tothom. "És un pacte de mà estesa, obert a entitats, col·lectius i grups polítics". Larrosa l'ha qualificat de pacte "de compromís" per la ciutat.  Preguntat per un futur equip per la llista electoral de les properes eleccions municipals, Larrosa ha afirmat  que l'actual, és un equip " preparat , amb experiència  i capaç de combatre tot procés electoral".

Summary: Larrosa: ''Serem valents en termes de memòria històrica''


La riera de Merlès, un espai idíl·lic en una zona a cavall entre el Berguedà, Osona i el Ripollès, atrau des de fa anys nombrosos banyistes arribats d'arreu. Ara que acaba la temporada d'estiu, l'alcalde de Santa Maria de Merlès, Josep Costa, explica a l'ACN que la situació de "descontrol" d'enguany se suma a la dels últims anys i tot plegat comença a ser "insostenible". El batlle lamenta que les ordenances que regulen els usos de l'espai que van aprovar tots els municipis de la riera no han tingut l'efectivitat que esperaven i hi ha força banyistes que no respecten les normes. De la seva banda, Agents Rurals fa una crida perquè els consistoris abordin mesures per restringir l'accés motoritzat, sobretot en les carreteres més estretes. "Si hi hagués un incident i calgués l'arribada dels Bombers, en alguns punts seria molt dificultós", ha assenyalat Jaume Torralba, cap dels Agents Rurals a la Catalunya Central. Entre els mesos de juny i agost, nomes el cos de rurals ha sancionat gairebé una cinquantena de persones.  La massificació de la riera de Merlès els caps de setmana d'estiu és un fet i les administracions locals es queixen que alguns banyistes no respecten les normes més bàsiques que dicten les ordenances. Prohibicions tan elementals com no deixar deixalles a la riera, no encendre foc, respectar el silenci de l'espai, no aparcar als camps dels pagesos ni a l'asfalt o dur el gos deslligat no s'estan complint. Tot plegat, sumat a la massificació de l'espai, amb banyistes que no saben ben bé on van, provoca aglomeracions ens alguns punts de fins a un centenar de vehicles.   "Ens deixen les deixalles, conflicte amb els camps dels veïns, música alta, gossos deslligats i algun foc". Així resumeix l'alcalde de Santa Maria de Merlès, Josep Costa, alguns dels problemes que, des de fa anys, els està comportant un creixement descontrolat en el nombre de banyistes que cada dia d'estiu, però especialment el cap de setmana, s'acosten als seus dominis.  Un espai que requereix més vigilància La gran concentració de gent  també els fa patir per si algun dia "hi ha alguna desgràcia", ha alertat Costa. No és un problema exclusiu del seu municipi, ja que els vuit pobles per on passa la riera en més o menys mesura es troben afectats pel problema. "Els municipis petits estem una mica "indefensos" perquè no tenim els mitjans per fer complir les ordenances que ja tenim aprovades", s'ha queixat. L'alcalde ha lloat la tasca tant de Mossos d'Esquadra com dels Agents Rurals que "fan molt bona feina, però els seus recursos també són limitats". "Quan tenim un problema truquem al 112, i venen i imposen les sancions, però el que ens faria falta potser seria més vigilància. Nosaltres no podem posar vigilants perquè no els podrem pagar", ha lamentat.   Entre les solucions, Costa ha destacat que cal una major consciència i respecte per l'entorn per part dels propis banyistes. "La majoria ho són, però aquells que no són cívics que mirin abans què es pot fer i què no es pot fer". Agents Rurals demana als municipis que busquin la manera de limitar l'accés amb vehicles Des dels Agents Rurals, el seu cap a la Catalunya Central, Jaume Torralba, fa una crida als municipis perquè trobin la manera de limitar l'accés amb vehicle per espais tan estrets com en moltes de les carreteres de la riera de Merlès. L'objectiu és que els banyistes puguin deixar el cotxe o les furgonetes en llocs més allunyats i que això ajudi a "desconegestionar". De cara a properes campanyes, Torralba ha explicat que la seva intenció és fer arribar per escrit aquesta proposta a tots els ajuntaments. "Encara que traiem els vehicles sempre quedarà l'accés a peu", ha assenyalat. Aquesta mesura només afectaria als banyistes puntuals, sense perjudici pels veïns o pels clients dels establiments de la zona, que podrien entrar amb total normalitat.  En un sol dia a mitjans del mes d'agost, els Agents Rurals va multa quinze vehicles que havien estacionat en un camp d'un pagès de la zona. En tot l'estiu s'ha sancionat una cinquantena de persones per circulació motoritzada i aparcar en llocs prohibits. També s'ha sancionat algun banyista per fer foc. El batlle de Santa Maria de Merlès ha explicat que moltes vegades els visitants "no són conscients que si aparquen malament, obstaculitzen camins per on ha de passar amb un tractor o una màquina de segar", per exemple. Una opció econòmica que no reporta beneficis a la zona  Entre els motius de la popularitat de la zona no només hi ha les xarxes socials i els blocs, sinó que també hi ha un factor que es va fer evident durant la crisi econòmica. "La gent no tenia diners per anar als parcs aquàtics, i banyar-se a la riera es va convertir en una opció molt assequible per poder passar tot el dia allunyat de la calor", ha explicat Torralba.   Un altre dels temes controvertits és el benefici que tots aquests banyistes aporten als municipis. "Si fóssim un poble turístic, com a la Costa Brava, et podries plantejar que amb els impostos que guanyes per un cantó, posar vigilància per l'altre. Però aquí no ens deixen ni cinc cèntims", ha explicat Josep Costa. "Nosaltres no tenim botigues, no tenim res, i només ens deixen la brossa", ha lamentat. Ara quan acabi l'estiu, i de manera recurrent, apunta el batlle, s'organitza una recollida de deixalles a la zona.

Summary: Malestar a la riera de Merlès per l'incivisme d'alguns banyistes que durant els mesos d'estiu no respecten l'espai natural


El PPC se suma i fa una crida als ciutadans a participar a la concentració convocada per Societat Civil Catalana (SCC) aquest diumenge amb el lema ‘El procés ens roba’. Així ho h anunciat el portaveu dels populars catalans al Parlament, Enric Millo, després de reunir-se amb el president de SCC, Rafael Arenas. “És important combatre un mal que afecta de manera greu la societat catalana, que és l’alt grau d’intoxicació com a conseqüència de la permanent i insistent gestió d’una partits que defensen com a únic objectiu el trencament de la nostra societat”, ha argumentat. Millo ha confirmat la seva assistència a la concentració però no ha concretat quins altres membres de la direcció del partit hi participaran. Per la seva banda, Arenas ha defensat que el procés està fent “mal” a la societat catalana i a l’economia. Millo ha defensat la necessitat de donar veu a “la majoria de catalans” que no volen que Catalunya se separi d’Espanya i ha fet una crida a participar en la concentració. “És necessari que la veu d’aquells que no estan d’acord amb trencar la nostra societat i aposten per la convivència i la unitat, se sentin cada dia més”, ha refermat. El portaveu parlamentari ha confirmat la seva assistència en la concentració però no ha especificat qui més del partit l’acompanyarà. Només ha explicat que hi haurà membres de la direcció del PPC i de tots les provincies catalanes. Per la seva banda, el president de SCC ha explicat que aquest divendres té previst reunir-se amb C’s però que, de moment, no hi ha a l’agenda una trobada amb aquest format amb el PSC. Segons Arenas, la reunió d’aquest dimecres amb el PPC ha tingut com a objectiu explicar de primera mà el contingut de la concentració i demanar el suport del partit. Segons el president de SCC, la situació a Catalunya és “molt greu” perquè la Generalitat vol fer un “procés de trencament” que ha qualificat “il·legal i il·legítim”. Un procés que, segons ha afegit, ha fracassat. “És un procés que està fent mal a la societat catalana i a l’economia. Els catalans hem de tenir l’oportunitat de protestar contra aquest procés”, ha defensat.  Arenas ha afegit que ara és moment de “canviar la imatge” i de dedicar esforços a les preocupacions de la societat així com reprendre el camí per recuperar a una societat “plural, rica i cohesionada”. També ha critica que la “dinàmica” del Parlament sigui posar marxa comissions sobre el procés constituent en comptes d’abordar temes amb què la cambra catalana té competències.

Summary: El PPC se suma a la concentració de SCC contra el procés per combatre “l’alt grau d’intoxicació” de la societat


El Museu de Lleida inaugura aquest dijous l'exposició 'Fams i abundàncies', una mostra que reflexiona sobre el diàleg entre fam i història i que és el primer projecte expositiu conjunt de la Xarxa de Museus d'Història i Monuments de Catalunya (xMHCat). La mostra s'inaugurarà oficialment a la tarda però aquest matí s'ha presentat a càrrec de Josep Giralt, director del Museu de Lleida, i Daniel Solé, coordinador de la xMHCat. La mostra, comissariada per Josep Maria Solias, reflexiona sobre com la gana i la inseguretat han perseguit la humanitat des dels seus inicis. L'exposició es podrà visitar al Museu de Lleida del 7 de setembre al 19 de novembre de 2017 i després s'exposarà a la resta de Museus de la Xarxa, de manera itinerant, durant dos anys. L'exposició consta de 14 àmbits que mostren més d'una seixantena d'objectes, cedits pels museus que integren la Xarxa, que reflecteixen la vida quotidiana a Catalunya al llarg de la història. Fams i abundàncies explica l'evolució històrica de Catalunya a partir de la fam i la lluita per tractar d'evitar-la. D'entre les peces exposades destaquen diverses gerres prehistòriques i iberoromanes provinents del Museu de Lleida, una taula renaixentista de Jaume Huguet II (s. XV) del Museu de l'Hospitalet, fogonets andalusins dels segles XI i XII del Museu de Tortosa o objectes de la vida pagesa d'entre els segles XVIII-XIX de Cervera, entre d'altres. Aquesta és la primera exposició realitzada de manera conjunta pels membres de la Xarxa de Museus d'Història i Monuments de Catalunya. Es va constituir l'any 2010 amb el lideratge del Museu d'Història de Catalunya i el suport de l'Agència Catalana del Patrimoni Cultural i el departament de Cultura. L'xMHCat té l'objectiu de reforçar i consolidar la memòria col·lectiva del poble català, tot potenciant i dinamitzant aquells museus i monuments que ajudin a entendre l'evolució història de Catalunya, en reafirmin la seva identitat i la projectin cap al futur. La xarxa està constituïda per onze museus: Museu de Terrassa, Museu Torre Balldovina de Santa Coloma de Gramenet, Museu Comarcal de Cervera, Museu de Cambrils, Museu d'Història de l'Hospitalet, Museu d'Història de la ciutat de Girona, Museu d'Història dels Jueus de Girona, Museu de Lleida. Diocesà i Comarcal, Casa Museu Verdaguer de Folgueroles, Museu de Tortosa i Museu d'Història de Catalunya. Aquesta exposició, amb un tema tan transversal com el que planteja, ha permès a la major part dels museus membres de la xarxa l'aportació a la mostra de diversos objectes de les seves col·leccions. És, per tant, asseguren, un bon exemple de com la xarxa esdevé una plataforma d'innovació i cooperació, que permet compartir experiències i coneixements entre les institucions que en formen part i els seus professionals pel benefici general, provocant que el projecte que es presenta resulti molt més interessant.

Summary: El Museu de Lleida inaugura l'exposició 'Fams i abundàncies', el primer projecte expositiu conjunt de la Xarxa de Museus


Rigau presideix una trobada entre els representants del consell d'ancians per aconseguir que els joves assisteixin a classe i allarguin els estudis fins la postobligatòria ACN Barcelona.-Per tal que els nens i nenes gitanos no només assisteixin a classe sinó que es graduïn i arribin a la formació postobligatòria, el Departament d'Ensenyament vol estrènyer relacions amb els representants de la comunitat gitana, el Consell d'Ancians, per aconseguir promocionar l'ensenyament entre els més joves. Per aquest motiu, la consellera, Irene Rigau, ha presidit aquest dijous una reunió amb representants de la comunitat per refermar el seu compromís. Manuel Heredia, assessor del Departament de Benestar Social en atenció a la comunitat gitana, ha reconegut que el pla integral ja ha millorat els resultats però cal que els gitanos i gitanes que van a la universitat ''siguin molts més''.

Summary: Ensenyament demana la implicació dels ancians gitanos perquè s'impulsi l'èxit escolar entre els infants de la comunitat


El conseller d'Educació, Josep Bargalló, ha afirmat que en l'actual estat d'alarma el govern espanyol pot decidir quan obrir les escoles però ha assegurat que "què fer i com fer-ho" ho decidirà el Govern. En declaracions a l'ACN, Bargalló ha recordat que les competències en matèria educativa les continua tenint la Generalitat i que en base a això treballa en el pla per tornar a obrir els centres educatius "quan es pugui". El conseller ha afirmat que el document presentat aquest dimarts per Pedro Sánchez és "confús" i, entre d'altres, ha rebutjat que es limiti als menors de sis anys que els centres puguin obrir per a les famílies que treballen. El pla que treballa Educació contempla "formules d'acompanyament per a tot l'alumnat". Bargalló ha afirmat que el document plantejat pel govern espanyol diu "coses incongruents" i comet "l'error" de no tenir en compte que Catalunya té les competències en matèria educativa. Així, ha indicat que Educació treballa en el seu propi pla i que aquest ha de passar pel Procicat.  Ha afegit que el document de l'Estat no aporta res de nou quan afirma que els centres educatius no obriran fins al setembre i que en cas que es poguessin obrir abans seria amb "mesures concretes". "Que la nova normalitat no la podríem fer fins al setembre ja ho sabíem tots", ha afirmat.  Sobre el fet que es puguin obrir les escoles per atendre les famílies en que els pares treballin i que tinguin fills menors de sis anys, Bargalló ha plantejat que "no hi ha cap criteri" per diferenciar per edats. "Si una família treballa i no pot tenir cap altra solució per als fills, és  igual que tinguin cinc o set anys, tenen el mateix problema", ha afirmat.  Nombre màxim d'alumnes per aula i torns Per això, ha apostat per donar l'oferta possible a tot l'alumnat "dins de les mesures sanitàries" establertes. Així, ha plantejat que hi pot haver un nombre màxim d'alumnes per aula, treballar com es faran les entrades i sortides al centres o establir torns. "El que ens preocupa al Departament és fer fórmules d'acompanyament que podem oferir a tot l'alumant", ha indicat. Aquestes fórmules seran diferents segons el nivells educatius, ja que les necessitats són també diferents per a cadascun dels col·lectius.  D'altra banda, ha explicat que es continua treballant per poder fer la preinscripció durant la segona quinzena de maig i que així s'ha demanat al govern espanyol que ho autoritzi. En aquest cas, caldrà que hi hagi una part presencial de matriculació per a les famílies que no ho puguin fer de manera telemàtica i caldrà que personal docent i d'administració hi vagin als centres abans per preparar-ho, així com per fer tasques de neteja. "És evident que començarem per aquí", ha asseverat.  Bargalló ha afegit que el mateix passarà en el moment en que es comencin a obrir els centres per oferir algun tipus de servei, ja que es requereix un treball previ. "No ens havíem plantejat obrir un centre i el primer dia acollir alumnes sense que abans ningú anés a netejar i preparar", ha indicat.  Sobre el calendari, ha insistit que quan podran obrir les escoles dependrà de l'evolució de la pandèmia i la situació sanitària. El conseller ha assegurat que, en tot cas, Educació està treballant en el pla per fer-ho i està "en disposició de prendre decisions en un termini no massa llarg".

Summary: Bargalló diu que l'Estat pot dir quan obrir els centres però afirma que "què fer i com fer-ho" ho decidirà el Govern


JxCat, ERC, EH Bildu, la CUP, BNG, Més País i Compromís han presentat una queixa conjunta a la Mesa del Congrés per l'incident patit per la portaveu de JxCat, Laura Borràs, a les portes de la cambra baixa durant la manifestació del sindicat policial Jusapol. Borràs va denunciar que manifestants la van increpar i que els policies de la seguretat del Congrés es van negar a acompanyar-la per poder sortir de la zona de la concentració. Els partits que presenten la queixa consideren "molt greus" els fets i veuen "inadmissible" que la policia encarregada de la seguretat de la cambra baixa i les unitats desplaçades actuessin no només amb "passivitat" sinó també amb "connivència". Demanen que s'expliquin els criteris aplicats i "el tracte de favor mostrat amb Jusapol". "Mai abans a cap altre col·lectiu se li havia permès manifestar-se d'aquesta manera, ni a pensionistes, treballadors o taxistes, per la qual cosa considerem que existeix un clar tracte de favor de la policia amb els seus companys", afirmen. "Considerem molt greu que s'hagi permès als manifestants ultres de Jusapol sobrepassar el cordó policial i bloquejar les entrades i sortides del Congrés, proferint amenaces amb les cares tapades amb passamuntanyes i màscares, amb grillons, petards i bengales" així com proferint "amenaces explícites" generant "una situació d'autèntica tensió". JxCat, ERC, EH Bildu, la CUP, BNG, Més País i Compromís reclamen que s'exigeixin "responsabilitats als serveis del Congrés per permetre aquesta greu situació i per la seva negativa a facilitar que la diputada Laura Borràs pogués abandonar el Congrés amb seguretat". Els partits insten a prendre mesures perquè els atacs "continuats" de la ultradreta contra determinats electes "cessin immediatament". "Considerem que ha arribat el moment de posar fre a aquestes actituds d'assetjament i amenaça constants", diuen. També duran la denúncia a la Junta de Portaveus.

Summary: JxCat, ERC, Bildu, CUP, BNG, Més País i Compromís presenten una queixa al Congrés per l'incident de Borràs amb Jusapol


Figueres blindarà els accessos al Museu Dalí per facilitar les tasques d'exhumació de l'artista. L'alcaldessa, Marta Felip, ha explicat que a partir de les sis s'activarà un dispositiu especial que tallarà els carrers de l'entorn de l'equipament i que hi haurà diversos efectius policials que vetllaran per evitar problemes en una jornada que es preveu amb molta expectació. Per Felip, la situació no és "desitjable" però afirma que des de la ciutat s'ho prenen "amb humor empordanès" i que l'actuació situarà Figueres al mapa del món perquè vindran mitjans d'arreu. Felip també preveu que el procés sigui llarg i que, tot i que la comitiva judicial entrarà al museu a les vuit, no creu que abans de mitjanit es pugui obrir la làpida. De fet, està previst que els treballs es facin amb l'ajuda d'una grua de petites dimensions amb politges. Per la seva banda, la Fundació Gala-Salvador Dalí instal·larà una carpa sota la cúpula per evitar que es filtrin fotografies del geni. L'exhumació ha de permetre extreure-li mostres d'ADN i determinar si Pilar Abel és filla biològica de l'artista.

Summary: Figueres blindarà els accessos al Museu Dalí per l'exhumació de l'artista


Els membres del govern municipal d'Argentona han quedat sorpresos i molt afectats després de la confessió de l'alcalde, Eudald Calvo, que dimarts admetia actituds masclistes i sexistes, fa uns anys enrere, quan hauria grapejat reiteradament una noia. "Ho estem intentar pair i no és fàcil", assegura commocionada la primera tinent d'alcaldia, Gina Sabadell. Quan Calvo presenti formalment la renúncia al càrrec –encara no ha fet el tràmit– s'activarà el rellotge per buscar-li un relleu. El primer pas serà la convocatòria d'un ple extraordinari per acceptar la renúncia, d'aquí a deu dies, i posteriorment, deu dies més tard, hi hauria el nou ple d'investidura. Durant aquest impàs, Gina Sabadell serà l'alcaldessa accidental. "Fa poques hores que ho sabem i no hem pogut ni dormir", admet molt afectada la que serà la nova alcaldessa accidental d'Argentona quan Calvo faci efectiva la seva renúncia. Gina Sabadell assegura que el govern municipal és va assabentar dimarts mateix dels fets dels que s'acusa l'alcalde, i que ell mateix ha reconegut, i que fins al moment ningú tenia "cap pista" que això pogués estar passant. La primera tinent d'alcalde ha comparegut davant els mitjans de comunicació acompanyada de la resta de regidors del govern municipal, a excepció de Calvo, visiblement afectats pels fets que envolten l'alcalde. Durant la compareixença s'ha llegit també el comunicat de l'agrupació Unitat-Argentona per la República en la que s'agraeix la "coherència" de Calvo a l'hora de dimitir i se solidaritzen amb la víctima. Gina Sabadell assumirà provisionalment l'alcaldia quan la renúncia de Calvo es faci efectiva i, a partir d'ara, s'obre un període de reflexió interna en el sí d'Unitat per escollir qui serà el candidat en el ple d'investidura que s'hauria de celebrar a finals de mes i que haurà de liderar l'Ajuntament fins a final de mandat. Des d'ERC, un dels integrants de la coalició d'Unitat, demanen a Calvo que la dimissió anunciada "es faci efectiva amb la màxima urgència" i li retreuen unes actituds "intolerables i reprovables" que "l'inhabiliten" per seguir al capdavant de l'alcaldia.  A Unitat també hi estaven integrats els comuns i la CUP, tot i que la direcció nacional dels cupaires no va reconèixer mai aquesta candidatura i, de fet, va desfer l'agrupació local i posteriorment va expulsar Calvo de militància, quan internament ja es van conèixer els fets.

Summary: La confessió de l'alcalde d'Argentona deixa "en fora de joc" al govern municipal: "Ho estem intentant pair"


El creador de Mortadel·lo dibuixa el cartell de l'edició d'aquest any amb els seus emblemàtics personatges ACN Barcelona.-El 34è Saló Internacional del Còmic de Barcelona tindrà com a gran protagonista el pare de Mortel·lo i Filemó, Francisco Ibañez, qui ha creat el cartell d'aquesta edició amb la presència dels seus personatges més emblemàtics. Coincidint amb el 80è aniversari d'Ibáñez, el Saló li dedicarà una gran exposició  que revistarà la totalitat de la seva obra amb més de 100 originals.  Així mateix, la mostra principal d'enguany es titularà 'Vinyetes sobre rodes' i tractarà sobre la presència de cotxes, motos i bicicletes al còmic. El Saló se celebrarà del 5 al 8 de maig als palaus 1 i 2 i a la Plaça Univers de Fira Barcelona Montjuïc, ocupant una superfície d'uns 45.000 metres quadrats.

Summary: El 34è Saló dedicarà una mostra a Ibáñez i a la relació entre els cotxes, motos i bicis i els còmics


El candidat de JxCat a l'alcaldia de Barcelona, Quim Forn, incorpora l'exgerent d'Urbanisme en el mandat de Xavier Trias, Albert Civit, i els actuals regidors Francina Vila i Jordi Martí en les deu primeres posicions de la llista de JxCat a les eleccions municipals de Barcelona. Civit ocuparà el número cinc de la candidatura, Martí el sis i Vila el set. Aquests noms se sumen als ja coneguts, Elsa Artadi que estarà en el número dos, Neus Munté en el tres i Ferran Mascarell en el quatre. Forn ha fet pública la llista aquest dimecres a través d'una piulada, en la qual ha qualificat la candidatura, que tanca l'exalcalde Xavier Trias, "d'oberta i transversal".

Summary: Forn incorpora Albert Civit i els actuals regidors Francina Vila i Jordi Martí en les deu primeres posicions de la llista


L'entitat titlla la situació "d'excepcionalitat" i crida a la "mobilització" ACN Barcelona.-L'organització de defensa dels drets humans Irídia assegura que la sentència del Suprem "posa en perill" el dret de protesta. L'entitat, que va participar en la presència d'observadors internacionals durant el judici del procés, qualifica la situació "d'excepcionalitat" i crida a la mobilització per defensar els drets col·lectius, per "exigir la llibertat de les persones preses i per a la solució del conflicte per vies polítiques i no penals". Des d'Irídia, que també porta la defensa de Roger Español i estan personats a la causa contra els policies nacionals del jutjat d'instrucció 7 de Barcelona, diuen que estan en contra de la "judicialització" de la política" i que aquesta sentència no resol el conflicte sinó que, a més, "té greus conseqüències sobre els drets civils i polítics" de la ciutadania, com els de manifestació, d'expressió i de lliure associació.  "Tot i que el Tribunal Suprem no considera que existís violència per emmarcar els fets en un delicte de rebel·lió, emmarca la desobediència civil massiva com un greu delicte, el de sedició, criminalitzant així el dret de protesta", insisteixen en un comunicat.

Summary: L'organització Irídia afirma que la sentència "posa en perill" el dret de protesta


L'Ajuntament de Girona ha anunciat que a partir del mes que ve posarà en marxa el primer radar rotatori de la ciutat. El consistori ha seleccionat tres punts on té detectats que hi ha un percentatge important de vehicles, entorn a un 20%, que passen de la velocitat permesa dels 50 quilòmetres per hora. En concret, hi haurà un sol aparell que s'instal·larà alternativament en tres caixes que hi ha a l'avinguda Lluís Pericot, al pont de Fontajau i a la carretera de Barcelona. "El que volem és castigar a qui no condueix bé i per això no hem instal·lat elements que perjudiquen a tothom, com els reductors o els ressalts", ha explicat el regidor de Mobilitat, Joan Alcalà. La rotació de l'aparell es farà cada tres mesos. El consistori ha anunciat que vol instal·lar una quarta caixa a la zona de Campdorà. La posada en marxa del radar està prevista a principis de novembre amb sancions a partir dels 200 euros.   El primer radar rotatori de Girona es posarà en marxa a principis de novembre. Després de mesos de gestació, el projecte ha de servir per reduir la sinistralitat en vies concretes. Els tres punts seleccionats tenen un elevat nombre d'accidents produïts per l'excés de velocitat. Un argument que el regidor de Mobilitat, Joan Alcalà, utilitza per assegurar que la mesura no té "finalitats recaptatòries".    "Hem triat aquests punts perquè la causa de la sinistralitat és l'excés de velocitat", ha recordat Alcalà. Per això, el consistori justifica aquestes ubicacions per al radar i no d'altres com el Passeig d'Olot o la Gran Via Jaume I on sí que hi ha accidents però no com a conseqüència de la velocitat. Aquest model serveix, segons el regidor, per "castigar" exclusivament a qui comet infraccions. Per aquesta raó, Alcalà ha explicat que han descartat instal·lar elements fixos com reductors o ressalts perquè aquests afecten tant "a qui respecta els límits i a qui no".   L'Ajuntament ha comprat un sol cinemòmetre però hi ha tres punts on s'instal·larà. Les caixes s'han posat a la carretera de Barcelona, al pont de Fontajau i a l'avinguda Lluís Pericot. El contracte ja contempla que el radar canviï de lloc cada tres mesos. Tot i això, no hi haurà cap indici pels conductors per saber si la caixa és plena o buida. Alcalà també explica que el radar controla "fins a sis carrils" i, per tant, cobreix els dos sentits de circulació en els diferents punts on s'han posat les caixes.   Els estudis previs han conclòs que entorn a un 20% dels vehicles que circulen per aquestes vies superen el límit de velocitat, que a la zona urbana de Girona és de 50 quilòmetres per hora. L'aparell adquirit ja contempla un marge de velocitat per "causar les mínimes molèsties als infractors" en casos on hi hagi retirada de punts del carnet de conduir.   Un quart punt a Campdorà   Alcalà ha anunciat que esperen ampliar les ubicacions de les caixes del radar amb una quarta posició. El punt seleccionat és a la zona de Campdorà però la seva posada en marxa es preveu lenta ja que "hi ha problemes tècnics i burocràtics" amb la Generalitat. El regidor ha detallat que la titularitat de la carretera és del Govern, que no veu necessari instal·lar-hi controls de velocitat perquè el límit és de 80 quilòmetres per hora. Alcalà manté que en aquest punt sí que es necessari.   De moment, aquesta setmana el radar ja s'està instal·lant en fase de proves i començarà a sancionar a principis de novembre. Les sancions varien en funció de la proporció de velocitat, amb multes de 200 euros com a punt de partida. En aquests punts, els radars mòbils de la Policia Municipal ja hi havien actuat prèviament detectant casos "puntuals" de conductors que anaven a més de 110 quilòmetres per hora.

Summary: El primer radar rotatori de Girona començarà a multar a principis de novembre


El Secretariat Nacional i el Grup d’Acció Parlamentària de la CUP es reuneixen aquest vespre per decidir si, en base a les decisions que han pres aquests dies les assemblees territorials, retiren l’esmena a la totalitat als pressupostos del Govern i permeten el seu tràmit o la mantenen i fan caure aquests comptes per reclamar-se altres. Abans de la trobada, però, el membre de la direcció Xevi Generó ha volgut deixar molt clar el missatge dels anticapitalistes. “Passi el que passi, el procés tira endavant”, ha sentenciat, tot afegint que la CUP “apel·la sempre a la intel·ligència col·lectiva” perquè “això ens fa més forts, ens enforteix i fa que tothom participi i prengui la decisió, ens facilita una presa de decisions molt ferma, constant i que legitima la feina que fa el grup parlamentari i l’organització”.  Després d’explicar que per a la CUP ha estat “molt important mantenir el caràcter assembleari” de l’organització, ha comentat que aquesta presa en consideració d’una possible marxa enrere en l’esmena a la totalitat ve donada per la reclamació de tres de les seves assemblees territorials, però ha recordat que això no garanteix ni un resultat ni el contrari.  “Serà la militància la que decideixi si els canvis que ens ha presentat el Govern són suficients per retirar l’esmena a la totalitat. Però tant si es retira com si es manté, volem deixar clar que no hem vetat res ni a ningú però tampoc hem donat un xec en blanc. Per tant, en els dos casos, la CUP continuarà negociant”, ha sentenciat Generó per intentar remarcar que tant si accepta tramitar els comptes com si no, la seva voluntat de mantenir la relació amb JxSí és ferma.  Preguntat per l’advertència de “tenir conseqüències” que ha fet el Govern en cas que vetin definitivament el pressupost, el cupaire ha volgut recordar que en la seva formació són les bases les que prenen les decisions d’aquest tipus, i que en qualsevol cas, en aquesta ocasió només s’han pronunciat pel pressupost i no per tota la resta. “El Govern és qui té la potestat de decidir les conseqüències, però nosaltres ens devem a la nostra gent, la militància, i és molt coherent apel·lar a ells i a que decideixin si aquests pressupostos avancen cap a la ruptura. Hem vingut a afavorir la independència i no a qüestionar legislatures ni coses que s’escapen del marc de debat d’avui”, ha conclòs.

Summary: La CUP: “Passi el que passi, el procés tira endavant”


Prop de 2.000 persones s'han congregat davant la presó de Mas d'Enric al Catllar (Tarragonès) en una multitudinària cantada, amb la participació de membres dels cors de l'Orfeó Català. Han interpretat diversos temes, com 'L'Estaca' o 'La Balanguera', acompanyats per cantaires de la Conca de Barberà i del Priorat, dues comarques tarragonines que s'han bolcat en aquest acte cultural celebrat aquest dissabte al migdia a la zona d'aparcament del centre penitenciari. Un dels moments més emotius s'ha donat durant les connexions telefòniques amb els exconsellers exiliats Toni Comín i Lluís Puig, que s'han dirigit directament a Carme Forcadell, empresonada en aquesta presó des del juliol. S'ha volgut fer coincidir l'arrencada de l'acte al punt de les 12.45 hores, l'hora de la sortida dels reclusos al pati.

Summary: 2.000 persones canten a Forcadell davant la presó del Catllar


En resposta a la petició de Podem i ERC ACN Madrid.- El president del govern espanyol, Pedro Sánchez, compareixerà davant e ple del Congrés dels Diputats el 24 d’octubre per explicar la venda d’armes a Aràbia Saudí, segons ha explicat la portaveu del PSOE, Adriana Lastra, a la sortida de la Junta de Portaveus. Ho farà a petició de Podem i d’ERC, dues formacions que han criticat durament la venda de 400 bombes intel·ligents al país del golf en plena guerra al Iemen. L’executiu espanyol va anunciar inicialment que suspenia la venda d’armes, però va haver de fer marxa enrere i va acabar lliurant-les després que el règim saudí amenacés amb retirar les comandes amb Navantia per la construcció de cinc corbetes.

Summary: Sánchez compareixerà el 24 d’octubre al Congrés per explicar la venda d’armes a Aràbia Saudí


El magistrat del Tribunal Suprem Pablo Llarena ha negat "categòricament" que la justícia espanyola estigui polititzada i considera que és "injust" que s'afirmi. Tambéi ha assegurat que mai ha vist un jutge treballar amb la seva independència "compromesa" i ha negat haver rebut mai pressions. El jutge que ha instruït la causa contra el procés ha participat com a ponent en els cursos d'estiu de la Complutense i ha defensat que els jutges tinguin ideologia. Segons apunta, una llei són "vuit línies" que cal aplicar en "milers de casos". Per això, assegura que la ideologia de cadascun dels jutges permet "interpretar la llei" amb l'objectiu que entre tots ells neixi una interpretació "sensata i reconeixible per a la societat". "Si la interpretació d'una norma la fessin només magistrats d'esquerra radical o de dreta radical, la interpretació que es fes no seria reconeguda pel global de la societat", ha declarat. Segons Llarena, aquesta interpretació "no s'ha de fer des del servilisme polític"

Summary: Llarena nega "categòricament" la politització de la justícia i defensa que tenir ideologia ajuda a "interpretar" la llei